**Шиелі аудандық балалар әуез мектебі**

**Ашық сабақ**

**Тақырыбы: Дәулеткерейдің күйі «Топан»**

Домбыра сыныбы мұғалімі: Ибадуллаева Фатима Өтепбергенқызы

Оқушысы: Мүтәліпов Бағлан

Сыныбы: 4

2019-2020 оқу жылы

Сабақтың тақырыбы: а )Дәулеткерейдің күйі «Топан»

Сабақтың мақсаты: а)Білімділігі: Пән бойынша нота сауатын, музыкалық сауаттын тереңдету, Дәулеткерей күйлері жайлы түсінік беру, күйдің орындаушылық тәсілдерін меңгерту, үйрету.

ә)Дамытушылығы: Сабақ мазмұнын жетілдіру арқылы, оқушының білім деңгейін көтеру, сабаққа белсенділігін арттыру ,зейінін арттыру, қызығушылығын дамыту, жалпы қабілетін дамыту.

б)Тәрбиелігі: Күй құдіретін сезіне білуге тәрбиелеу, оқушыны әсемдікке, мәдениеттілікке тәрбиелеу, күй өнерін қастерлей білуге тәрбиелеу.

Сабақтың түрі: Жаңа сабақ

Әдісі: Әңгімелесу, сұрақ – жауап.

Сабақтың көрнекілігі: Домбыра аспабы,пианино аспабы, ноталар, буклеттер, кітаптар, қолдан жасалған көрнекіліктер, ноутбук.

Сабақтың барысы:

І.Ұйымдастыру кезеңі.

ІІ.Үй тапсырмасын сұрау.

ІІІ. Үй тапсырмасын бекіту.

ІҮ. Жаңа сабақ .

Ү. Қорытыды.

ҮІ. Бағалау.

ҮІІ. Үйге тапсырма.

І. Ұйымдастыру кезеңі. а) Оқушы назарын сабаққа аудару, оқу құралы домбыра аспабын саздау, оқушының дұрыс отыруын қадағалау.

ІІ. Үй тапсырмасын сұрау. а)Жаттығулар орындату, гамма: до мажор,соль мажор әр түрлі штрихтармен (қағыстармен) тарту,түсінік беру ә)Ө. Ертуғановтың «Талшыбық» атты күйін тексеріп, орындату.б) К.Черни«Этюд» орындату,тексеру.в) Қазанғаптың«Шыныаяқ» күйін орындатып тексеру, г) Халық Әні «Бипыл» өңдеген Мұхаметқали Тналин шығармасын орындату, тексеру, түсінбеген жерлерін түсіндіру.

ІІІ. Жаңа сабақ.

Топан күйі

Дəулеткерейдің Топан атты қыран бүркіті болыпты. Бір күні сол құс ұшты-күйлі жоғалып кетеді.Дəулеткерей бүркітін күте-күте келмеген соң,аяғы жеткен жердің бəріне де сұрау салады.Күндердің күнінде домбырасына өзінің қапы көңілін қосып жатса, шаңырақтың ар жағында, шыңырау көкте қалықтап ұшып жүрген Топанды көреді. Қуанғаннан сол жерде “Топан” деп құсына арнап күй тартады. Шығайұлы Дәулеткерей (1814 – 1887) – қазақтың әйгілі күйшісі композиторы, төре күйлерінің негізін қалыптастырушы. Бұрынғы Бөкей ордасында, қазіргі Батыс Қазақстан облысының Орда ауданына қарасты Қарамола деген жерде дүниеге келіп, өзінің ата қонысынан топырақ бұйырған. Ата бабасы Өріс (Орыс) ханнан бері қарай хандық биліктен қол үзбеген. Бөкей хан өлген соң, Дәулеткерейдің әкесі Шығай сегіз жылдай Бөкей ордасына хандық билігін жүргізген. Дәулеткерей төре күйлерінің дәстүрін біржолата орнықтырып, төре тартысты тұтас бір мектеп ете алған адам. Сондықта да болар, Дәулеткерейді академик А. Жұбанов «төре күйлерінің атасы» дейді.Дәулеткерей өскен ортада күйшіліктің әбден қалыптасқан дәстүрі болған. Соқыр Есжан, Байжұма, Мүсірәлі сияқты күйшілер дарын иелері еді. Дәулеткерей осы күйшілердің дәстүрін шабыт тұғыры еткен. Әсіресе, оның күйшілік өнерге елдік мазмұн дарытып, шабыт жанығандай күй кешуіне Құрманғазымен кездесуі себепші болады. Қос ұлы күйші іштей түсінісіп, жан жүректері жарасып, тіптен, бір – біріне күй арнаған. Дәулеткерей алдымен молдадан оқып, кейін Ресейден білім алып орысша оқыпта, жазыпта үйреніп, генерал дәрежесіне дейін жеткен және туған жері Ордада балаларының орысша білім алуына жағдай туғызған. Халыққа жақын адам болған.Бөкей ордасындағы төре тұқымдарының арасында хандық билікті күйттеуден гөрі өнер мен ғылымға құлай берілгендері аз болмаған. Дәулеткерейдің ізбасарлары: Мұхит, Арғынғазы, Жантөре, Өрейжан ,Бөкейханов Науша,Бабажанов Салық, бел баласы Салауат төңірегін күймен баураған өнерпаздар болған. Дәулеткерейдің алғаш күйлері: «Ақжелең», «Қосалқа», «Ысқырма», «Желдірме», Қоңыр», «Құдаша» сияқты күйлердің жүрек тебірер сазы, қалтқысыз сезімі, күйшінің бозбаладай елпілдеген мінезінің куәсі . Дәулеткерей ел тірлігіне ерте араласқан. Елдегі талас, тартыс, отаршылдық күйшінің «Тартыс», «Шолтақ», «Топан», «Жігер» күйлерінен көрінеді. «Жігер» Дәулеткерейдің ғана шыққан биігі емес, бүкіл қазақ күйлерінің асқар белі. Ұлы күйші қиын заманның қасірет қамауына тап болған бейбақ халқын домбырасымен жұбатқан. Дәулеткерейде жобамен елуге жақын күй бар.Дәулеткерейдің туған жиені Науша Бөкейханов күйшінің елуге жақын күйін орындаған сонымен бірге күйші туралы құнды деректер берген.Топан күйі асықпай, жылдам орындалады, жалынды, жігерлі сезімге бөленген көңіл күйін музыка арқылы жеткізеді. Топан күйі — Дәулеткерей Шығайұлының басынан аяғына дейін лирикаға толы, жүрек тереңінен шымырлап, қайнап жатқан шын сезімге құрылған жанға жағымды, көкейге қонымды шығармасы. «100 күй» құрамына енген.

Күй ре минор тональдігінде жазылған, өлшемі үнемі өзгеріп отырады, яғни күйдің ырғағы үнемі өзгеріп отырады. 2/(4: ); 3/(4 ∶) ; 5/8; 6/(8 ); Төрттік сегіздік он алтылық ноталар кездеседі. Күй асықпай, салмақты орындалады. Әр тактіні өлшеміне қарай санаймыз, 144 тактіден тұрады, ырғақты дұрыс алуға үйретеміз. Түсіндірумен бірге, оқушыға орындатып үйретеміз, өзіміз орындап көрсетеміз, бірге орындаймыз. Күйдің орындалу мәнеріне көңіл бөлу арқылы , p, mf, f, ff, нюансқа ерекше көңіл бөлу керек екенін үйретеміз.Сонымен қатар лига, фермата, фаршлаг туралы түсінік беріп, күй орындауда пайдаланамыз.Күйді ноутбуктен тыңдатамыз. Осылайша жаңа сабақты игертеміз.

А) Шығарма орындау арқылы шет ел , орыс, қазақ композиторларының шығармаларымен танысып, үйренеді,игереді. Басқа аспаптың сүйемелдеуінде шығарма орындау әдісін меңгереді. Біз осы арқылы оқушының орындаушылық шеберлігін дамыта түсеміз және білімін тереңдетеміз.

Ә) Ал, күй орындау арқылы оқушы ата бабамыздан келе жатқан тілмен айтып жеткізе алмайтын көңіл күйді дөп басып, тыңдаушысына жеткізетін күй өнерінің құдіретімен танысады, оның шығу тарихымен танысады, оның әсем әуенін сезініп, түсініп орындауға баулимыз.Шебер орындаушы, күйшілермен танысады. Өз халқының өнерін құрметтеп, дәріптеуге тәрбиелейміз.

Б) Енді оқушы білімін пысықтау үшін сұрақтар қойылады:

1.Дәулеткерей туралы не білеміз?

2Күйші қай жылы қай жерде туған?

3.Бұған дейін Дәулеткерейдің қандай күйлерімен таныстың?

4. Дәулеткерейдің ұстазы кім?

5. «Топан» күйі қалай шыққан?

6. Дәулеткерей туралы академик А. Жұбанов не деген?

7.Дәулеткерейдің әкесінің аты, шыққан тегі кім ?

8.Дәулеткерей сауатты болған ба?

9.Дәулеткерейдің ізбасарлары кімдер?

10.Дәулеткерей қай күйшілік мектеп өкілі?

Музыкалық сауаттылыққа арналған сұрақтар:

1.Гамма – дегеніміз не?

2.Лига – дегеніміз не?

3.Лирика – дегеніміз не?

4.Крещендо – дегеніміз не?

5.Аппликатура - дегеніміз не?

6.Форшлаг - дегеніміз не?

7.Фермато - дегеніміз не?

Деген сұрақтар қою арқылы сабақты қорытындылау. Сұраққа жауап алу арқылы оқушы білімін пысықтап, қорытындылаймыз.

ІҮ. Үйге тапсырма. Шығармаға дайындалу, жаттау. Этюдтерді жаттап алу. Күйге дайындалу, үйретілген бөлімін асықпай санап отырып дайындалу, ырғақты дұрыс алып үйрену, жаттау.

Ү. Бағалау. Оқушының сабақтағы белсенділігіне, дайындығына қарай бағалау.

ҮІ. Қорытынды. Біз сабақ барысында жаттығулар, гаммалар, орындадық , күй тартылды , осының барлығы оқушының орындаушылық шеберлігін қалыптастыру , дамыту үшін маңызы зор. Күй орындау барысында оқушы әр түрлі күй мектептерімен танысады, әр түрлі әдістерді меңгереді . Мысалы : Батыс Қазақстандық төкпе, және Шығыс Қазақстандық шертпе дәстүрлі мектептер туралы біліп, олардың орындалу әдістерін меңгерте отырып оқушының орындаушылық шеберлігін қалыптастырамыз.

Қолданылған әдебиеттер :

1 . «Домбыра үйрену мектебі» А. Жайымов ,С. Бүркітов , Б. Ысқақов.

2 . «Құрманғазы» А . Жұбанов 2006 ж.

3. «Шығарма нотасы » Н. Тілендиев, Қ. Тасбергенов.

4. «Домбыраға арналған гаммалар мен арпеджиолар» жинағы.

5. «Домбыраға арналған хрестоматия» Қ. Мұхитов, Қ. Досымжанов.